**TÁJÉKOZTATÓ  
a 2021/2022-es TANÉV KOLLÉGIUMI BEKÖLTÖZÉSHEZ**

**Tisztelt Szülő! Kedves Tanuló!**

A kollégiumi felvételi kérelem benyújtásával jelezték intézményünk felé kollégiumi igényüket. Kollégiumunk a beérkezett kérelmek alapján elbírálta, hogy kiknek tud biztosítani kollégiumi férőhelyet. A felvett tanulók névsorát az iskola honlapján tettük közzé (<https://szentbenedekiskola.hu/2021/08/13/sikeres-kollegiumi-felvetelt-nyert-tanulok-a-2021-2022-es-tanevre/>).

**Postai úton csak nemleges elbírálás esetén küldünk értesítést.**

A kollégiumi felvétel egy tanévre szól, amely a jelentkezés dátumát követő tanév. **A kollégiumi beköltözés az alábbi rend szerint történik:**

**Megkérjük a Kedves Szülőket, hogy a vírusvédelmi helyzetre való tekintettel, csak a bejárati kapuig kísérjék el gyermeküket! A szülők és gondviselők csak a szülői nyilatkozatok aláírásakor tartózkodhatnak a kollégiumok épületeiben. Köszönjük megértésüket!**

**Kollégista tanulóink kollégiumi beköltözésének időpontja a 2021/2022-es tanévre:**

**2021. augusztus 31.**

**A 9.évfolyamos tanulók beköltözése**A **9. évfolyamos tanulók** 2021. augusztus 31.-én du. **13:00-15:00** között érkezzenek a kollégiumi beköltözésre.

**A 10-11-12. évfolyamos tanulók beköltözése**A **10. évfolyamos tanulók** 2021. augusztus 31-én **15:00-17:00** között költözhetnek be a kollégiumba.

A **11. évfolyamos tanulók** 2021. augusztus 31-én **17:00-19:00** között költözhetnek be a kollégiumba.

A **12. évfolyamos tanulók** 2021. augusztus 31-én **19:00-20:00** között költözhetnek be a kollégiumba.

**INFORMÁCIÓK OLTÁST IGÉNYLŐ TANULÓINK RÉSZÉRE**

Előreláthatólag iskolaorvosunk Dr. Nagy Szilveszter az igényelt 12-18 éves korosztály oltását iskolánkban az azt igénylők számára 2021. augusztus 31.-én 12:30-13:00 között fogja megkezdeni. Kérjük, hogy minden egyes oltást igénylő, kollégiumunkba jelentkező diák szíveskedjen 10:30-tól iskolánk kollégiumaiba megérkezni, hogy az oltást megelőzően a beköltözést el tudjuk intézni. Az oltást követően mindenki már a kollégiumi szobájában tartózkodhat.

**Kedves Szülők! Kedves Kollégista Tanulónk!**

**Tájékoztatni szeretnénk Önöket/ Bennetek,** hogy aki a meghirdetett beköltözés időpontjában nem jelenik meg, vagy a késedelemről előzetesen nem értesíti az intézményt, kizárható a kollégiumi elhelyezés rendjéből.

**A járványügyi helyzetre való tekintettel**, annál a tanulónál, akinél a kollégiumba történő megérkezés és bentlakás idején a koronavírus tünetei jelentkeznek (pl.: láz), a következő eljárásrendet követjük: a diákot elkülönítjük, a szülőt értesítjük, aki gyermeke hazaszállításáról gondoskodni köteles.

**Minden kedves szülő figyelmét szeretnénk felhívni arra**, hogy a jelenlegi járványügyi helyzetben, csak akkor költözzön be a tanuló, vagy térjen vissza hétvégén a kollégiumba, ha teljesen tünetmentes, ha nem érzi rosszul magát és a koronavírus általános tünetei közül egyiket sem tapasztalja magán.

**Közös érdekünk, hogy senki se kapja el a lehetséges fertőzést. Felelősök vagyunk egymásért, kérünk mindenkit, továbbra is vigyázzunk egymásra!**

A kollégista köteles a beköltözést követő 30 napon belül a kollégium címét (8230 Balatonfüred, Hősök tere 1. tartózkodási helyként bejelenteni a hatósági nyilvántartásba, illetve a kollégiumi tagság megszűnésekor onnan kijelenteni. Nem nagykorú diák esetében ez a kötelezettség a szülőt/gondviselőt terheli.

A szülő és a kollégiumba jelentkező diák tudomásul veszi, hogy a tanulók érdekében az oktatási intézmény fenntartója által telepített kamerarendszer üzemel az iskola/kollégium területén.

A kollégium a törvényi előírásoknak megfelelően biztosítja a napi háromszori étkezést, melyet kötelező igénybe venni (hétfő reggelitől péntek ebédig). Intézményünk természetesen figyelembe veszi a szakorvosi igazolással alátámasztott speciális étkezési igényeket.

Az étkezési térítési díjak befizetése a kollégiumi beköltözés napján, **augusztus 31-én** történik. **A** **teljes étkezési térítési díj** **összege:** **19.615 Ft**, **a kedvezményes étkezési térítési díj összege:** **9.820 Ft.**

Tisztelettel kérjük Önöket, **hogy a kedvezményes térítési díj jogosságát alátámasztó igazolást/ határozatot az augusztus 31.-ei beköltözés napjára szíveskedjenek mindenképpen magukkal hozni**, **csak** **a 2021. szeptember 01.-ével érvényes igazolás** **bemutatásával áll módunkban elfogadni a kedvezményes térítési díjra való jogosultságot.**

**Útmutató a kollégiumi beköltözéshez**

**A beköltözés feltételei:**

* Az iskolai és kollégiumi házirend betartásának vállalása mind a szülő és diák részéről, melyet a beköltözéskor aláírásukkal fogadnak el.
* A tanuló okiratairól készült fénymásolat (személyazonosító igazolvány, lakcímkártya, TAJ kártya, diákigazolvány).
* 3 napnál nem régebbi **orvosi igazolás**, hogy a tanuló egészséges és közösségbe felvehető. Amennyiben ezt a diák nem hozza magával, **a járványügyi helyzet miatt** nem költözhet be a kollégiumba az igazolás behozataláig.
* Szeptember havi étkezési díj befizetése: **Az 50%-os étkezési díjkedvezményre az a tanuló jogosult, akinél a jogszabályban meghatározott feltételek valamelyike fennáll, melyet 2021. szeptember 01.-ével érvényes határozattal igazolni tud:**
  + Három és több gyermekes családban nevelkedő gyermek (MÁK igazolás).
  + A tanuló tartósan beteg gyermek (szakorvosi igazolás és MÁK igazolás az emelt családi pótlékról).
  + Rendszeres gyermekvédelmi támogatásban részesül (önkormányzati határozat).
* **Amennyiben gyermekük a tanév során betegség, vagy egyéb ok miatt hiányzik**, kérjük, a gyermek kollégiumi nevelőtanárát minden esetben értesítsék nevelőtanár kollégánk hivatalos e-mail címén, melyről a beköltözés alkalmával gyermekük nevelőtanárától részesülnek tájékoztatásban.
* Kérnénk a kedves szülőket, hogy a rendkívüli esemény miatti kollégiumi kikérőt szíveskedjenek **„A kikérő kollégiumi távolléthez”** dokumentumot pontosan kitöltve, szülő által aláírva e-mailben **a petesne.sz.rita@ szentbenedekiskola.hu és gyermekük nevelőtanárának e-mail címére** mindenképpen a hiányzást megelőzően megküldeni.

**Amire szükséged lesz kollégistaként:**

* évszaknak és időjárásnak megfelelő ruházat és kabát, ünneplő ruha, fehérnemű, pizsama/hálóing, utcai/sport/elegáns cipő, papucs, napszemüveg, esőkabát, esernyő,
* kollégiumunk biztosít paplant, párnát ugyanakkor az ágyneműhuzatot, lepedőt és az ágy letakarására szolgáló plédet hozni kell,
* tisztálkodási szerek: szappan, tusfürdő, sampon, törölköző, dezodor,fogkefe, fogkrém, fésű, manikűrkészlet, zsebkendő, WC papír, stb.,
* saját evőeszköz, tányér, pohár/bögre, konzervnyitó, névvel ellátott, műanyag tárolódoboz az élelem hűtőszekrényben való higiénikus tárolásához, konyharuha,
* nem mérgező hatású takarítószerek,mosogatószer, mosogatószivacs, törlőkendő, szemeteszsák,
* a kollégium dolgozói nem adhatnak gyógyszert, így a szükséges orvosságot hozd magaddal (vitaminok, láz- és fájdalomcsillapító, allergia gyógyszerek),
* iskolai tanszerek, taneszközök (füzet, írólap, tolltartó, számológép, vonalzó, körző stb.),
* bevásárláshoz zsebpénz, bankkártya (saját felelősségre),
* a vírushelyzet miatt maszk, kézfertőtlenítő, esetleg gumikesztyű.

Jelen dokumentumban nem szabályozott kollégiumi elhelyezéssel kapcsolatos kérdésekre a [petesne.sz.rita@szentbenedekiskola.hu](mailto:petesne.sz.rita@szentbenedekiskola.hu) e-mail címre küldött levelükre Petesné Szabó Rita igazgatóhelyettes-kollégiumvezető válaszol.

Balatonfüred, 2021. 08. 23.

Petesné Szabó Rita

Igazgatóhelyettes-kollégiumvezető